Zaustavite TV Federacije BiH. 11/7/02 - 2002-07-11
Zašto u Srebrenicu, u jednom državnom entietu, na komemoraciju sedme godišnjice masakra, nije mogla televizija iz onog drugog entiteta
Radio-televizija Federacije BiH uputila je prosvjed Ministarstvu unutrašnjih poslova Republike Srpske, koje joj je danas zabranilo snimanje političkog magazina u Srebrenici. Kako je saopćeno, tehnička ekipa Federalne TV, prošle sedmice je boravila u Srebrenici gdje je sa predstavnicima općine i policijske uprave dogovorila detalje u vezi sa snimanjem emisije. Osim toga Federalna TV je, kako tvrde, u ponedjeljak uputila i službeni dopis Policijskoj Upravi u Srebrenici i izvjestila ih o namjerama za snimanje emisije. Medjutim, dva dana kasnije, glasnogovornik MUP-a RS, Zoran Glušac obavijestio je Federalnu TV kako ne može snimati emisiju, jer po njegovom mišljenju, Federalna TV nije poslala pismo namjere. Svi napori Federalne TV i Organizacionog odbora federalne vlade završili su vraćanjem reportažnih kola sa medjuentitetske crte. Kako se danas u Srebrenici održava komemorativni skup u povodu sedme godišnjice stradanja Bošnjaka iz Federalne TV ističu da im je nemogućnost obavljanja profesionalnog posla još jednom potvrdila kako se pokušajem skrivanja istine želi pobjeći od budućnosti. Ovim povodom visoki predstavnik Paddy Ashdown pozvao je organe vlasti RS da provedu istragu o ponašanju plicije RS i Ministarstva unutrašnjih poslova tog entiteta. Visoki predstavnik ovaj incident smatra veoma ozbiljnim. Sloboda kretanja i pravo medija na neometano izvještavanje predstavljaju osnovne slobode sadržane u Daytonskom mirovnom sporazumu i Evropskoj konvenciji o ljudskim pravima, podjsjeća u današnjem saopćenju Paddy Ashdown. Istim povodom su reagirali i iz Misije OSCE-a u BiH, izaražavajući nadu da će vlasti u Republici Srpskoj sprovesti istragu. To je ozbiljno nasilje nad pravima novinara, kao i nad slobodom kretanja gradjana BiH. Potpuno je neprihvatljivo, kažu iz OSCE-a da novinari, koji su zvaničnike unaprijed obavijestili o svom dolasku, budu spriječeni da rade svoj posao. Činjenica da se to desilo na dan komemoracije u Srebrenici je više nego za žaljenje, to se nemože tolerisati. OSCE očekuje od vlade RS na najvišem nivou da se o ovom slučaju oglasi, sprovede istragu i osigura da odgvorni budu kažnjeni, te da se ovakvi incidenti više ne ponove.